S-199/2017

Mál þetta, sem dómtekið var fyrr í dag, er höfðað með ákæru lögreglustjórans á Suðurnesjum 30. maí 2017 á hendur ákærðu, J-x-x M-x-x W-x-x, bandarískum ríkisborgara, fæddri [...];

„fyrir fíkniefnalagabrot, með því að hafa föstudaginn 21. apríl 2017, staðið að innflutningi á samtals 286,58 g af kókaíni, sem hafði að meðaltali 57 % styrkleika, ætluðu til söludreifingar hér á landi í ágóðaskyni. Fíkniefnin flutti ákærða til landsins sem farþegi með flugi AB-3928 frá Dusseldorf, Þýskalandi, falin í fölskum botni í einni pakkningu í ferðatösku sinni.

Telst háttsemi þessi varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og auglýsingu nr. 232/2001

Þess er krafist að ákærða verði dæmd til refsingar og til greiðslu alls sakarkostnaðar og að gerð verði upptæk framangreind 286,58 g af kókaíni, samkvæmt heimild í 6. mgr. 5. gr. laga nr. 65/1974, sbr. lög nr. 10/1997 og 68/2001, sbr. 2. mgr. 14. gr. reglugerðar nr. 233/2001, sbr. reglugerð nr. 848/2002.“

Kröfur ákærðu í málinu eru þær að henni verði gerð sú vægasta refsing sem lög leyfa og að gæsluvarðhaldsvist sem hún hefur sætt frá 21. apríl 2017 verði dregin frá þeirri refsingu sem ákveðin verði að fullri dagatölu. Þá krefst ákærða þess að allur kostnaður sakarinnar greiðist úr ríkissjóði, þar með talin hæfileg þóknun til handa skipuðum verjanda.

Farið var með mál þetta samkvæmt 164. gr. laga nr. 88/2008 um meðferð sakamála. Var málið tekið til dóms við þingfestingu þess fyrr í dag án frekari sönnunarfærslu eftir að sækjanda og verjanda ákærðu hafði verið gefinn kostur á að tjá sig um lagaatriði máls og ákvörðun viðurlaga.

Niðurstaða:

Ákærða játaði brot sitt samkvæmt ákæru lögreglustjórans á Suðurnesjum við þingfestingu máls þessa. Játning ákærðu samrýmist gögnum málsins. Brot hennar telst því sannað og er það réttilega heimfært til refsiákvæða í ákæru.

Við ákvörðun refsingar verður ekki framhjá því litið að ákærða hefur nú verið sakfelld fyrir að hafa flutt inn til landsins allnokkurt magn af kókaíni, ætluðu til söludreifingar hér á landi í ágóðaskyni.

Ákærðu til málsbóta horfir skýlaus játning hennar. Þá nýtur engra gagna um að ákærða hafi áður gerst sek um refsiverða háttsemi. Jafnframt þykir verða að leggja til grundvallar að ákærða hafi einungis komið að flutningi efnanna hingað til lands, hún hafi hvorki komið að skipulagningu né fjármögnun innflutningsins. Að öllu þessu heildstætt virtu og að gættum styrkleika þeirra efna sem hér um ræðir þykir refsing ákærðu, í ljósi dómaframkvæmdar, réttilega ákveðin fangelsi í sex mánuði. Til frádráttar refsingunni kemur gæsluvarðhald sem ákærða hefur sætt frá föstudeginum 21. apríl 2017 að fullri dagatölu, sbr. 76. gr. almennra hegningarlaga nr. 19/1940.

Með vísan til kröfugerðar ákæruvalds, gagna málsins og tilgreindra lagaákvæða í ákæru verða gerð upptæk þau 286,58 grömm af kókaíni sem ákærða var með í vörslum sínum við komuna til landsins 21. apríl 2017.

Á grundvelli sakfellingar ákærðu, sbr. 1. mgr. 218. gr. laga nr. 88/2008 um meðferð sakamála, verður henni gert að greiða allan sakarkostnað málsins. Ákærða dæmist því til að greiða sakarkostnað samkvæmt yfirliti lögreglustjórans á Suðurnesjum, samtals 165.098 krónur, og þóknun skipaðs verjanda síns, T-kk-ef K-kk-ef hdl., sem eftir umfangi málsins og með hliðsjón af tímaskýrslu verjanda, þykir hæfilega ákveðin að virðisaukaskatti meðtöldum, vegna vinnu verjanda á rannsóknarstigi og eftir höfðun málsins hér fyrir dómi, svo sem í dómsorði greinir. Ákærða greiði einnig útlagðan ferðakostnað verjanda, 103.565 krónur.

Dóm þennan kveður upp K-kk-nf H-kk-nf héraðsdómari.

D Ó M S O R Ð:

Ákærða, J-x-x M-x-x W-x-x, sæti fangelsi í sex mánuði. Til frádráttar refsingunni kemur gæsluvarðhald sem ákærða hefur sætt frá 21. apríl 2017 að fullri dagatölu.

Ákærða sæti upptöku á 286,58 grömmum af kókaíni.

Ákærða greiði 964.303 krónur í sakarkostnað, þ.m.t. þóknun skipaðs verjanda síns, T-kk-ef K-kk-ef hdl., 695.640 krónur að virðisaukaskatti meðtöldum, og útlagðan ferðakostnað verjanda, 103.565 krónur.

K-kk-nf H-kk-nf